钦定古今图书集成/明伦汇编/闺媛典/第277卷 > 皇清十 > 魏夔一妻谢氏
## 钦定古今图书集成/明伦汇编/闺媛典/第277卷 > 皇清十 > 魏夔一妻谢氏

按《武昌县志》：谢氏，魏夔一妻。夫早亡，遗女杰儿尚幼，家无担石，谢年二十二，矢不更嫁，辟纑自给。闯寇至，乱兵蔽野，谢匿身石穴中，值猛虎眠其侧，竟不之害。兵后继以凶荒，亲戚劝其早自为计，谢曰：“吾计无他，在自经耳。” 人遂不敢复言。后竟死于饥寒，胞兄弟而外，不饮他人杯水。